**NOTA INFORMATIVĂ**

*la proiectul hotărârii de Guvern*

*cu privire la alocarea mijloacelor financiare*

|  |
| --- |
| * + - 1. **Denumirea autorului şi, după caz, a participanților la elaborarea proiectului** |
| Proiectul este elaborat de Ministerul Finanțelor. |
| **2. Condițiile ce au impus elaborarea proiectului de act normativ şi finalitățile urmărite** |
| Proiectul Hotărârii Guvernului este întocmit în temeiul art.19 lit. a) din Legea finanțelor publice și responsabilității bugetar-fiscale nr.181/2014 (Monitorul Oficial al Republicii Moldova, 2014, nr.223-230, art.519) și art. 6 alin (1) lit. c) din Legea bugetului de stat pentru anul 2023 nr.359/2022 (Monitorul Oficial al Republicii Moldova, 2022, nr.435-437, art.807). În același timp, proiectul vine să realizeze prevederile Hotărârii Parlamentului RM nr. 1107-XII din 28.07.1992 cu privire la aderarea Republicii Moldova la Fondul Monetar Internațional, la Banca Internațională pentru Reconstrucție şi Dezvoltare şi la organizațiile afiliate, precum și a Anexei 2, lit. a), pct. 19 – 20 din Hotărârea Guvernului nr. 454/2008 cu privire la optimizarea participării organelor centrale  de specialitate ale administrației publice, precum şi a altor autorități administrative centrale la executarea angajamentelor asumate faţă de organizațiile internaționale. Inițiativa în cauză rezidă din necesitatea onorării angajamentelor stabilite în conformitate cu documentele (tratatele) internaționale semnate și ratificate de către Republica Moldova în contextul colaborării Republicii Moldova în cadrul Grupului Băncii Mondiale. Astfel, în scopul sporirii capacității Băncii în lupta împotriva sărăciei globale și implicit creșterii accesului statelor membre la resursele acesteia, în anul 2018 acționarii Băncii Mondiale (inclusiv Republica Moldova) au aprobat decizia de majorare a capitalului cu 13,0 mlrd. dolari SUA (7,5 mlrd. dolari SUA vor fi alocate IBRD și 5,5 mlrd. dolari SUA vor fi direcționate către IFC). Decizia dată vine peste 8 ani de la ultima subscriere de capital aplicată în anul 2010, la care Republica Moldova a participat cu 3 025 525,8 dolari SUA. În acest mod, conform prognozelor Băncii Mondiale suportul anual pentru dezvoltare va crește de la 59,0 mlrd. dolari SUA în anul 2018 până la 100,0 mlrd. dolari SUA până în anul 2030. Actual, menționăm că Republica Moldova deține 2692 de acțiuni subscrise la IBRD cu o putere de vot de 0,11%, iar IFC dispune de 2012 de acțiuni subscrise la IFC cu o putere de vot de 0,07%. Totodată remarcăm că, portofoliul de asistență financiară al Băncii Mondiale pentru Republica Moldova constituie 1 410,54 mil. dolari SUA, din care împrumuturi în valoare de 1406,36 mil. dolari SUA și granturi în valoare de 4,18 mil. dolari SUA, fiind alocată până în prezent, prin intermediul IBRD, suma de 228,46 mil. dolari SUA. Contribuția financiară a Băncii Mondiale în Republica Moldova este realizată în diferite domenii, precum: sănătatea, educaţia, agricultura, energia, aprovizionare cu apă şi  canalizare, guvernare electronică, protecţie socială, competitivitate etc. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Prezentul proiect de act normativ nu contravine legislației Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul Hotărârii este întocmit în scopul onorării angajamentelor identificate prin:  1. Rezoluțiile Consiliului Guvernatorilor al Băncii Mondiale nr. 663 privind majorarea generală de capital și nr. 664 privind majorarea selectivă de capital, Republicii Moldova i-au fost alocate 435 acțiuni, dintre care 201 de acțiuni pentru creșterea generală (24 247 635 dolari SUA) și 234 de acțiuni pentru creșterea selectivă (28 228 590 dolari SUA) a capitalului autorizat al IBRD.  2. Rezoluțiile Consiliului Guvernatorilor al Băncii Mondiale nr. 272 privind creșterea generală de capital și nr. 271 privind creșterea selectivă de capital, Republicii Moldova i-au fost alocate 5 092 acțiuni (5 092 000 dolari SUA), dintre care 3 134 de acțiuni pentru creșterea generală (3 134 000 dolari SUA) și 1 958 de acțiuni pentru creșterea selectivă (1 958 000 dolari SUA) a capitalului autorizat al IFC. |
| **5. Fundamentarea economica-financiară** |
| În conformitate cu prevederile art. 6 alin (1) lit. c) din Legea bugetului de stat pentru anul 2023 nr.359/2022, pentru majorarea capitalului autorizat deținut de Republica Moldova, Ministerul Finanțelor urmează să asigure următoarele transferuri:  a) Banca Internațională pentru Reconstrucție și Dezvoltare – echivalentul a 2181,1 mii de dolari SUA (în sumă de până la 43643,5 mii de lei);  b) Corporația Financiară Internațională – echivalentul a 979,0 mii de dolari SUA (în sumă de până la 19589,8 mii de lei). |
| **6. Modul de încorporare a actului în cadrul normativ în vigoare** |
| Urmare aprobării prezentului proiect de hotărâre de Guvern nu va fi necesară modificarea altor acte normative. |
| **7. Avizarea şi consultarea publică a proiectului** |
| Proiectul hotărârii Guvernului Republicii Moldova cu privire la alocarea mijloacelor financiare a fost supusă consultărilor publice fiind plasată pe pagina oficială a Ministerului Finanțelor [(www.mf.gov.md](http://(www.mf.gov.md)), conform Legii nr.239/2008 privind transparența în procesul decizional, precum și au fost realizate toate etapele de avizare / expertizare juridică și anticorupție, rezultatele cărora au fost generalizate în cadrul Sintezei avizelor la prezentul proiect. |

**Secretar de stat Ion GUMENE**